吳彥祖批新一代演員太注重外形:做網紅係唔會演技精進
2024年04月05日 15:01
東網電視
更多新聞短片
型男吳彥祖近年轉戰美國發展嘅佢,仍不時透過社交網同粉絲分享生活點滴,而早前難得抽出空檔返嚟嘅佢,同時亦接受內地訪問分享演藝生涯及近況外,更毫不避諱批評現今年輕演員太注重外形之餘,又成日用社交網營銷自己,令佢忍唔住直言:「外在不是演員值得驕傲的資本!」
喺美國出生長大嘅吳彥祖,1997年喺《美少年之戀》中以靚仔外形打入屋,之後憑精湛演技逐步成為香港電影界一線男星,不過接受訪問時吳彥祖就表示外貌只係一張「入場券」,即使有「入場券」成功入門,但對於繼續喺圈中發展落去,其實毫無幫助,並認為演員應該搵到自己嘅特質,以角色打動觀眾。雖然當年吳彥祖的確憑靚仔外形驚艷各界,但出道多年人氣仍高踞不下嘅主要原因,相信都係佢樂於挑戰不同角色、不斷突破自己,以及對演藝嘅熱情。
而轉眼已入行27年嘅佢,亦大方分享道演員唔應該太注重外在或經營打造人設:「難道做演員這個身份還不能夠滿足你嗎?角色才會給你帶來最大的話題量呀,做網紅並不會讓你的演技精進的。」並認為想要喺演藝圈長遠發展,就要保持足夠嘅清醒,無論係想做演員定明星。